РЕПУБЛИКА КОРЕЯ
МИТНИЧЕСКИ ИЗИСКВАНИЯ

**Забранени стоки и стоки, които трябва да бъдат задължително декларирани**

Република Корея има изключително строги правила за внос и износ на предмети като
огнестрелни оръжия, боеприпаси, взривни вещества, мечове и дълги ножове, наркотици
и лекарствени средства, хранителни добавки, радиооборудване, злато, книги и други
печатни материали, видео или аудио записи, които могат да бъдат считани за опасни за
националната сигурност, или уронващи авторитета на страната, както и порнографски
материали, за всички пътуващи за и от Корея, дори към тези, които преминават само
транзит. Всички такива стоки и предмети трябва да бъдат задължително декларирани
при пристигане в страната.

Вещества като опиум, хероин, кокаин коноп, метамфетамин, амфетамини
са незаконни в Корея. Изписани с рецепта амфетамини или
други наркотични продукти, изписани с лекарска рецепта, също се считат за незаконни
и не се допускат в страната без предварително разрешение от Корейската
администрация за храните и лекарствата (Korea Food and Drug Administration (KFDA).
Корея има строги закони и регламенти за предотвратяване на разпространението на
болестите по добитъка, като спонгиформната енцефалопатия (Луда крава), шап, птичи
и свински грип. Продуктите от животински произход като кости и кръв на прах; говеждо
месо, свинско месо, овче, пилешко месо и преработени месни продукти, колбаси,
шунка, месо, пастърма, варено месо, консервирани продукти и варени яйца,
обработени млечни продукти, като мляко, сирене и масло, както и преработени яйчни
продукти, задължително се декларират.

Във връзка с ограничаването на разпространението на болестта Африканска треска по
свинете, Министерството на селското стопанство, храните и въпросите на селските
райони на Република Корея предприема действия за стриктното прилагане на Закона за
Превенция на заразните болести по животните (Prevention of Contagious Animal Diseases)
и с цел борба с нелегалния внос на животински продукти в страната пътници, които
пренасят такива продукти, трябва да ги декларират пред представителите на Агенцията
за фитосанитарна и животинска карантина (с попълването на митническия формуляр за
деклариране на стоки при влизане в страната или директно пред служителите на
Агенцията на летището преди влизане на територията на страната). Пътниците, които не
декларират тези продукти, ще бъдат глобявани:

– за внос на продукти от свинско месо и преработено свинско месо, без да бъдат
декларирани, ще се налага глоба от 5 млн. корейски вона при първо нарушение, 7,5 млн.
корейски вона за второ нарушение и 10 млн. корейски вона за трето нарушение;
- на пътниците, които не декларират пренасяните от тях други месни продукти, ще бъде
налагана глоба от 1 млн. корейски вона за първо нарушение, 3 млн. корейски вона при
второ нарушение и 5 млн. вона при трето нарушение;

- ако наложените глоби не бъдат заплатени в определените срокове, на чуждите
граждани ще бъде отказан достъп до територията на Р. Корея. Последващ достъпът до
територията на страната ще е възможен след предварителното заплащане на глобите.

Изпълнението на посочените по-горе стриктни мерки ще бъде засилено след изтичането
на преходния период между 23 декември 2019 г. и 31 януари 2020 г.
Сума на стойност над 10 000 щ.д. (пренасяни в брой, пътнически или лични чекове) трябва да бъде декларирана.

В Република Корея се прилагат и някои ограничения за посетители, болни от СПИН или
носители на ХИВ (HIV). Раздел 11 от Закона за имиграция в Р. Корея дава възможност на
имиграционните служители да откажат влизане в страната на тези, които имат заразни
болести. Някои видове виза като Е-2 (за учители) и Е-6 (певци, танцьори, музиканти)
изискват от кандидатите да представят медицинско свидетелство с резултати от
ХИВ/СПИН тест.

**Продукти, разрешени за безмитен внос**
Продуктите разрешени за безмитен внос в страната не бива да надвишават стойността
от 800 щ.д.

Освободени от мита са следните стоки и количества:
-Алкохол – 2 бутилки/2 л. на стойност под 400 щ.д.;
-Цигари – 200 броя;
-Пури – 50 броя;
-Парфюм – 60 мл.

Освободени от мита хранителни, животински и водни продукти (билки):
-Сусамово масло, сусам, мед, орлова папрат – 5 кг.;
-Женшен (пресен жен-шен, бял женшен, червен женшен) – 300 гр.;
-Ядки – 1 кг.;
-Рога от елен – 150 гр.;
-Говеждо месо – 10 кг.;
-Други медицински билки – 3 кг;
-Други продукти – 5 кг.

**Домашни любимци**

Кучета и котки, както и други домашни любимци или животни, могат да бъдат допуснати
в страната единствено след преминаване на медицински преглед в пункт на
Националната карантинна агенция. Котки и кучета на възраст под 90 дни или произхождащи от страни (България), свободни от бяс, не изискват предварителна ваксинация срещу бяс, задължително е те да имат имплантирани микрочипове. Задължително е животните да имат Здравен сетрификат, в който е посочен номерът на микрочипа и датата на раждане.

**Мерки против нарушителите**

Продукти, закупени в чужбина, които надвишават количеството, освободено от
безмитен внос, могат да бъдат задържани от митническите власти или да минат през
опростена митническа процедура. Пътници, които не са декларирали своите стоки, ще
трябва да заплатят 30% допълнителни такси. Всеки, който подаде фалшива декларация,
подлежи на разследване, като наказанията могат да бъдат лишеване на свобода до 10
години и високи парични глоби.